ms en en en en id en en fr ms ca id en en en id en en fr ms ca id ms en id en id id id id id ca id ms ms id id id ms id ms ms id id id ms id id id id id id ms id tr id ms id id id id ms id ms ms ms ms en fi de en en nl en en en id id en id en id en ms fr en id id en ast en en id id ms id id id hu en en en en fa en en en en en en es en en ms en fr en en en en en id en en
Mengenang Stephen Hawking di Daerah ‘La Ilaha’ Ini – Saifulislam.Com
Thursday , September 1 2022
14 Mac 1879 dunia menyambut kehadiran Albert Einstein.
14 Mac 2018, kita melambai pemergian Stephen Hawking.
Beliau pergi, meneruskan perjalanannya bersama masa, di luar semua dimensi yang sudah pernah diterokai, dan ditandakan dengan nombor sebagai bahasa penerangan.
Pada tarikh berkenaan, saya duduk bersama anak-anak menonton kembali filem The Theory of Everything. Bagi saya buat kali yang ketiga, manakala bagi anak-anak kami, buat pertama kali selepas mereka ‘lebih mampu memahami’ berbanding menontonnya pada tahun 2014 lalu.
Kali ini, perasaan saya sangat berbeza.
Banyak air mata yang tumpah.
Menyemak kembali, keindahan akal yang baik hingga kehilangan segala-galanya tidak menjadi kehilangan selagi akal masih ada. Sebagaimana Helen Keller yang buta, pekak dan bisu, tertutup semua pintu utama pembelajaran, namun masih tetap ‘ada’ selagi adanya ‘akal’ yang menjadikan manusia itu manusia. Lebih menyumbang, lebih berfikir, lebih berlegasi.
Ada segala-galanya tetapi lumpuh akal.
Saya tidak mencoret apa-apa di media sosial pada tarikh tersebut. Saya mahu tarikh itu tarikh yang nyaman untuk saya berfikir tentang Stephen Hawking. Senyaman musim Spring di Kutub Utara yang masih menyaksikan salji demi salji turun mengiringi bulan Mac, tanpa henti.
Di media sosial, saya jelek melihat masyarakat kita, yang percaya dirinya berTuhan, bagai terdesak untuk berulang-ulang kali menyebut Stephen Hawking tidak percayakan Tuhan. Seolah-olah mereka tidak nampak keresahan isterinya sendiri, Jane Wilde yang berkongsi hidup bersamanya selama bertahun-tahun.
Mengatasi dua tahun jangkaan doktor selepas Stephen didiagnos dengan amyotrophic lateral sclerosis (ALS).
Kini sudah masuk tahun kedua saya sekeluarga bermastautin di Finland. Di daerah yang secara rasminya 70% penduduk beragama Kristian Lutheran, tetapi dalam kehidupan awam, lebih nyata masyarakatnya tidak beragama.
Kawan-kawan saya tidak percaya kepada Tuhan.
Guru-guru saya tidak percaya kepada Tuhan.
Di daerah ramai manusia tidak percaya kepada Tuhan ini, ia tidak menjadikan saya tidak berTuhan. Sebaliknya ia membantu saya untuk melihat diri saya dengan lebih jelas. Jika di dalam kehidupan yang dikelilingi syiar-syiar kehidupan berTuhan, saya mungkin bersolat, berpuasa, membaca al-Quran kerana ia agama saya, di sini saya melakukannya kerana saya mahu membina hubungan dengan Tuhan saya. Hubungan itu jadi lebih personal pada nilai dan keperluan.
Hukum hakam yang hendak diamalkan dalam batasan-batasan halal haram di sini, jadi berubah asas. Ia bukan untuk memastikan pilihan saya sesuai dengan pandangan fulan atau fulan, tetapi memanfaatkan legasi fulan dan fulan untuk membantu saya memurnikan kehambaan saya kepada Tuhan. Bukan Tuhan sesiapa, tetapi Tuhan saya sendiri yang saya imani, Allah.
Dari semasa ke semasa, saya perlu keluar meninggalkan bilik kuliah dan mencari sudut-sudut sepi untuk saya berhubung dengan Tuhan. Sebelum keluar kelas, saya perlu ingat kepada Tuhan agar saya peka kepada masa solat. Selepas solat, saya ‘membawa’ Tuhan di dalam kesedaran diri untuk duduk kembali di dalam kelas pengajian yang adakalanya saya rasa seperti overtasking ke atas sains untuk memahami manusia dan kehidupan.
Membaca data-data yang dikutip daripada suhu kulit, pergerakan mata, intonasi suara, untuk mengetahui apa sebenarnya yang berlaku kepada fikiran, perasaan, motivasi, di dalam diri-diri manusia ciptaan Tuhan ini, hingga adakalanya saya rasa seperti manusia ini bukan lagi manusia, tetapi objek seni yang boleh diangka-angkakan dhamir di dalamnya.
Di daerah yang sangat jauh ini, insan-insan seperti Stephen Hawking ada ramai di keliling saya. Individu yang memerah akalnya untuk memahami kehidupan, tanpa terlalu cepat beralasankan Tuhan untuk membina penjelasan. Dalam menangguhkan jawapan kepada persoalan ‘mengapa’ seperti di sini, ia memberi lebih banyak ruang bernafas bagi diri saya, berbanding masyarakat beragama yang menolak asbab, kemudian fasih menyandarkan bencana, kematian anak, sebagai takdir Tuhan!
Ia lebih menyesakkan dada.
Sesak nafas hingga terpinga-pinga dengan maksud ma’īshatan dhanka (Q20:124) yang seasalnya merujuk kepada hidup yang terlupa Tuhan.
Seolah-olah golongan yang memilih takdir Tuhan dan takdir sebagai alasan nasib diri itu, mereka maksudkan Tuhan dan takdir itu adalah Diri Sendiri dan kebodohan. Menyembah diri sendiri dan kebodohan.
Di daerah ini, saya sebagai manusia berTuhan, sayakah yang terbaik? Sayakah yang tidak depress dan stress dalam kehidupan dan pembelajaran? Sayakah yang paling bermoral dan paling mulia? Sayakah yang paling banyak berbakti dan memberi? Sayakah yang menjadi penyelesai kepada semua krisis di keliling yang diakibatkan oleh tidak bertuhannya mereka? Sayakah insan mitahli itu?
Jawapannya bukan sahaja TIDAK, malah untuk membayangkan YA pun saya tidak mampu.
Saya berTuhan, tetapi saya juga depress dan stress. Saya berTuhan tetapi saya juga berperang moral dan berdosa. Saya berTuhan, tetapi saya masih diselubungi sifat malas dan kedekut serta kurang memberi. Saya berTuhan tetapi saya bukan solusi kepada pelbagai krisis di keliling kehidupan kami di sini. Saya berTuhan, tetapi saya bukan mithali.
Saya berTuhan di daerah ini, ia menjadikan saya tidak sesat dalam kegelapan. Sama ada kegelapan November ke Januari tanpa terbit matahari, atau kegelapan fikiran dan kepercayaan, apabila Sains tidak mampu membawa pergi ke daerah jawapan yang tinggi dan seberang. Berbekalkan hidup berTuhan, saya membimbing keluarga memahami hakikat kehidupan dan kematian, apabila insan yang kami sayangi nekad menamatkan hidupnya tiba-tiba, tanpa kami ketahui mengapa.
Hidup berTuhan di sini mengubah cara kami beragama.
Agama bukan untuk menjawab soalan orang lain.
Agama adalah untuk menjawab soalan diri kami sendiri.
Soalan-soalan yang lahir hasil hidup dalam dunia yang dipenuhi fikiran dan pertanyaan.
Ia mengajar kami menghargai Albert Eistein dan Stephen Hawking pada kebaikan-kebaikan yang mereka sumbangkan. Sebagaimana juga teman-teman yang mengkaji pemikiran Ibnu Sina dan Ismail Ankaravi di Jyväskylä, namun menyimpan soal rukuk dan sujud sebagai hal peribadi di sebalik senyuman yang sepi. Sebagaimana kami terpaksa selektif pada memikirkan kenangan kami bersama insan baik, berjasa dan berbakti, namun pergi ke daerah sana, tiba-tiba.
Memilih untuk mengenang kebaikan.
Dan menginsafi bahawa perjalanan selepas kematian bukan lagi milik kami atau kita.
Ia perjalanan yang bagi kami, hanya milik Tuhan.
Stephen Hawking membantu meyakinkan saya bahawa pencariannya adalah sempadan pencarian.
Sesungguhnya di daerah Lā Ilāha ini…
Illallāh kami lebih bererti.
“Tidak masuk Syurga seorang hamba yang di dalam hatinya ada walaupun sebesar zarah, sifat sombong”
Previous Pelaburan Masa Untuk Memupuk Budaya Fikir
Next Startup Weekend: Perjalanan Idea ke Hasil Cipta
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
18/04/2018 at 4:44 PM
Mudah-mudahan Allah sentiasa bersama disisi hamba-hambanya yang gigih menggapai apakah yang sebenar.
Pengalaman hidup sebagai bekas ahli akademik malah dikelilingi ahli keluarga akademik, sekali sekala terbit perasaan risau. Kadangkala terzahir dalam kekhusyukkan dan ketaksuban mencari ilmu, hati dilalaikan daripada zikrullah, langsung leka dan seronok. Dan kemuncak kerisauan adalah apabila penemuan demi penemuan mengakibatkan rasa kagum pada kebolehan akal dan diri sendiri, semakin berputik dan mekar.
Kejayaan demi kejayaan, anugerah demi anugerah, terus melalaikan diri daripada kesedaran bahawa semua tenaga daya usaha serta ilham, datang dari yang Esa jua.
Hasilnya, semakin bertambah umur, semakin basic amal ibadat, dek memenuhi research demi research, dan meeting demi meeting. “Ego… tingginya ilmuku” terbaja.
Ustaz2 di kaca TV, mula dilihat dengan sinis, dan tidak betah untuk duduk untuk didengar dari A sampai Z. Semuanya tak ada yang betul. Sang penyelidik ini jugalah yang benar, meskipun bukan bidang Agama.
Mudah2an Allah sentiasa bersama2 dalam ingatan ustaz dan kita semua, dalam setiap detik “pengembaraan” kita.
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved